Ta med reint undertøy!
Dette er en spenningsfilm for folk med høydeskrekk, men antakelig også engasjerende for de andre. 
Sam Worthington på gesims i halvannen time er heavy shit. 

Man on a ledge 

Amerikansk thriller. 
2012. 
1 time, 42 minutter. 
15 år. 
Regi: 
Asger Leth. 
Med: 
Sam Worthington, Elizabeth banks, Jamie Bell, Edward Burns. 

Hvis du skal se denne thrilleren, bør du ta med reint undertøy. 
Det er langt ned når Sam Worthington står hikstende på en gesims i New York City. 
Det er ikke ofte jeg stønner på kino lenger. 

Worthington er en fyrste. 
Han ser ut som den fingernemme bestekameraten til en eller annen, og han får mekanikersprekk når han bøyer seg. 
Worthington er antakelig urettferdig dømt, og en dag står han som selvmorder utenfor hotellvindu. 

De vekker den plaga politi-forhandleren Elizabeth Banks, som har samme morgentryne som Bruce Willis uten å ha føkka et ekorn. 
Hun drikker pappkaffe fra vinduskarmen, og så starter samtalen deres. 

Et annet sted driver en ung brite (Jamie Bell) og dama hans (Genesis Rodriguez) med Tom Cruise-aktige innbrudd. 
Kaksekjeltringen er Ed Harris, som likner stadig mer på romvesenet i «Alien 2». 

Det blir vanvittig spennende. 
Jeg hadde magesyre i ørene. 
